CELEX: 62019CN0033
Language: mt
Date: 2019-01-18 00:00:00
Title: Kawża C-33/19: Rikors ippreżentat fit-18 ta’ Jannar 2019 — Il-Kummissjoni Ewropea vs Ir-Repubblika tal-Bulgarija

1.4.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 122/12
            
         
      Rikors ippreżentat fit-18 ta’ Jannar 2019 — Il-Kummissjoni Ewropea vs Ir-Repubblika tal-Bulgarija
      (Kawża C-33/19)
      (2019/C 122/14)
      Lingwa tal-kawża: il-Bulgaru
      
         Partijiet
      
      
         Rikorrenti: Il-Kummissjoni Ewropea (rappreżentanti: Cv. Georgieva-Kecsmar u J. Hottiaux)
      
         Konvenuta: Ir-Repubblika tal-Bulgarija
      
         Talbiet
      
      Il-Kummissjoni titlob li l-Qorti tal-Ġustizzja jogħġobha:
      tikkonstata li r-Repubblika tal-Bulgarija naqset milli twettaq l-obbligi tagħha taħt l-Artikolu 21 tad-Direttiva 2004/49/KE (1);
      
                  —
               
               
                  tikkonstata li, peress li naqset milli tiggarantixxi l-indipendenza tal-unità speċjalizzata fir-rigward tal-investigazzjonijiet tal-manager tal-infrastruttura, ir-Repubblika tal-Bulgarija naqset milli twettaq l-obbligi tagħha taħt l-Artikolu 21(1) tad-Direttiva 2004/49/KE;
               
            
                  —
               
               
                  tikkonstata li, peress li naqset milli tiggarantixxi riżorsi suffiċjenti li jippermettu lill-unità speċjalizzata twettaq il-funzjonijiet tagħha b’mod indipendenti, ir-Repubblika tal-Bulgarija naqset milli twettaq l-obbligi tagħha taħt l-Artikolu 21(2) tad-Direttiva 2004/49/KE;
               
            
                  —
               
               
                  tikkundanna lir-Repubblika tal-Bulgarija għall-ispejjeż tal-kawża.
               
            
         Motivi u argumenti prinċipali
      
      
                  1.
               
               
                  Skont l-Artikolu 21 tad-Direttiva 2004/49/KE, l-Istati Membri huma obbligati jiggarantixxu li l-investigazzjonijiet ta’ aċċidenti u ta’ inċidenti msemmija fl-Artikolu 19 jitwettqu minn entità permanenti, li għandha tkun komposta minn, minn tal-inqas, investigatur wieħed li jkun kapaċi jaqdi l-funzjoni ta’ investigatur prinċipali fil-każ ta’ aċċident jew ta’ inċident. Din l-entità għandha tkun indipendenti fl-organizzazzjoni tagħha, fl-istruttura legali tagħha u fit-teħid ta’ deċiżjonijiet tagħha minn kwalunkwe manager tal-infrastruttura, mill-impriżi ferrovjarji, mill-entitajiet li jimponu taxxi, mill-entità li talloka l-kapaċitajiet ferrovjarji u mill-entitajiet li jinnotifikaw il-miżuri meħuda, kif ukoll minn kull parti li l-interessi tagħha jistgħu jkunu f’kunflitt mal-funzjonijiet mogħtija lill-entità investigattiva. Barra minn hekk, din l-entità investigattiva għandha tkun indipendenti mill-awtorità tas-sigurtà u minn kwalunkwe regolatur tan-netwerk ferrovjarju.
               
            
                  2.
               
               
                  Fir-rikors tagħha, il-Kummissjoni ssostni li l-unità speċjalizzata responsabbli għall-investigazzjonijiet ta’ aċċidenti u ta’ inċidenti stabbilita fi ħdan il-Ministeru għat-Trasport ma hijiex indipendenti mill-manager tal-infrastruttura — il-kumpannija nazzjonali “Zelezopytna infrastruktura” (infrastruttura ferrovjarja). B’mod partikolari, din l-unità hija kkaratterizzata minn nuqqas ta’ indipendenza fl-organizzazzjoni tagħha kif ukoll minn nuqqas ta’ awtonomija fir-rigward tat-teħid ta’ deċiżjonijiet. F’dan is-sens, ir-Repubblika tal-Bulgarija naqset milli tosserva d-dispożizzjonijiet tal-Artikolu 21(1) tad-Direttiva 2004/49/KE.
               
            
                  3.
               
               
                  Fir-rikors tagħha, il-Kummissjoni ssostni wkoll li l-leġiżlazzjoni adottata mir-Repubblika tal-Bulgarija ma tiggarantixxix aċċess għal riżorsi suffiċjenti li jippermettu lill-unità speċjalizzata twettaq il-funzjonijiet tagħha b’mod indipendenti, fis-sens tal-Artikolu 21(2) tad-Direttiva 2004/49/KE.
               
            
         (1)  Direttiva 2004/49/KE tal-Parlament Ewropew u tal-Kunsill tad-29 ta’ April 2004 fuq is-sigurtà tal-linji tal-ferrovija tal-Komunità u li temenda d-Direttiva tal-Kunsill 95/18/KE fuq l-għoti tal-liċenzi ta’ l-impriżi tal-linji tal-ferrovija u d-Direttiva 2001/14/KE fuq l-allokazzjoni tal-kapaċità ta’ l-infrastruttura tal-linji tal-ferrovija u l-intaxxar tal-piżijiet għall-użu ta’ l-infrastruttura tal-linji tal-ferrovija u ċ-ċertifikazzjoni tas-sigurtà (Id-Direttiva tas-Sigurtà Tal-Linji tal-Ferrovija) (ĠU Edizzjoni Speċjali bil-Malti, Kapitolu 7, Vol. 8, p. 227).